Na temelju članka 7. stavka 7. Zakona o posebnom porezu na kavu i bezalkoholna pića („Narodne novine“, br. 72/13., 121/19. i 22/20.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2022. donijela

UREDBU O NAČINU IZRAČUNA I VISINAMA SASTAVNICA ZA IZRAČUN POSEBNOG POREZA NA KAVU I BEZALKOHOLNA PIĆA

# Uvodna odredba

## Članak 1.

Ovom Uredbom se utvrđuje način izračuna i visine sastavnica za izračun posebnog poreza na kavu i bezalkoholna pića.

# Posebni porez na kavu

## Članak 2.

(1) Posebni porez na predmete oporezivanja iz članka 4. stavka 2. točaka 1. i 2. Zakona o posebnom porezu na kavu i bezalkoholna pića („Narodne novine“, br. 72/13., 121/19. i 22/20.; u daljnjem tekstu: Zakon) plaća se prema netomasi kave i iznosi:

|  |  |  |
| --- | --- | --- |
|  | Predmet oporezivanja | Iznos u EUR/kg kave |
| 1. | pržena kava | 0,80 |
| 2. | ekstrakti, esencije i koncentrati od kave | 2,65 |

(2) Posebni porez na predmete oporezivanja iz članka 4. stavka 2. točaka 3. i 4. Zakona plaća se prema netomasi kave sadržane u gotovom proizvodu i iznosi:

|  |  |  |
| --- | --- | --- |
|  | Predmet oporezivanja | Iznos u EUR/kg kave sadržane u gotovom proizvodu |
| 1. | pripravci na osnovi kave | 0,80 |
| 2. | pripravci na osnovi ekstrakata, esencija i koncentrata od kave | 2,65 |
| 3. | nadomjesci kave što sadrže kavu | 0,80 |

# Posebni porez na bezalkoholna pića prema volumenu

## Članak 3.

Posebni porez na predmete oporezivanja iz članka 4. stavka 3. Zakona plaća se prema volumenu izraženom u hektolitru bezalkoholnog pića, i to:

1. na predmete oporezivanja iz članka 4. stavka 3. točaka 1. i 3. Zakona u iznosu od 2,65 eura/hektolitar i

2. na predmete oporezivanja iz članka 4. stavka 3. točke 2. Zakona u iznosu od 18,58 eura/hektolitar.

# Posebni porez na bezalkoholna pića prema sadržaju šećera

## Članak 4.

(1) Posebni porez na predmete oporezivanja iz članka 4. stavka 3. točaka 1. i 3. Zakona plaća se prema sadržaju šećera, ako predmeti oporezivanja ne sadrže metil-ksantine ili taurin i iznosi:

|  |  |  |
| --- | --- | --- |
| Predmeti oporezivanja iz članka 4. stavka 3. točaka 1. i 3. Zakona koji ne sadrže metil-ksantine ili taurin | Sadržaj šećera u g/100 ml bezalkoholnog pića | Iznos u EUR/hl bezalkoholnog pića prema sadržaju šećera |
| prva skupina | do 2 | 0,00 |
| druga skupina | 2,001-5 | 1,33 |
| treća skupina | 5,001-8 | 3,98 |
| četvrta skupina | 8,001- | 7,96 |

(2) Posebni porez na predmete oporezivanja iz članka 4. stavka 3. točke 2. Zakona plaća se prema sadržaju šećera, ako predmeti oporezivanja ne sadrže metil-ksantine ili taurin i iznosi:

|  |  |  |
| --- | --- | --- |
| Predmeti oporezivanja iz članka 4. stavka 3. točke 2. Zakona koji ne sadrže metil-ksantine ili taurin | Sadržaj šećera u  g/100 ml sirupa ili koncentrata | Iznos u EUR/hl sirupa ili koncentrata prema  sadržaju šećera |
| prva skupina | do 14 | 0,00 |
| druga skupina | 14,001-35 | 9,29 |
| treća skupina | 35,001-56 | 27,87 |
| četvrta skupina | 56,001- | 55,74 |

# Posebni porez na bezalkoholna pića prema sadržaju taurina

## Članak 5.

(1) Posebni porez na predmete oporezivanja iz članka 4. stavka 3. točaka 1. i 3. Zakona koji sadrže taurin plaća se prema sadržaju taurina i iznosi 26,54 eura/hl bezalkoholnog pića.

(2) Posebni porez na predmete oporezivanja iz članka 4. stavka 3. točke 2. Zakona koji sadrže taurin plaća se prema sadržaju taurina i iznosi 185,81 euro/hl sirupa ili koncentrata.

# Posebni porez na bezalkoholna pića prema sadržaju metil-ksantina

## Članak 6.

(1) Posebni porez na predmete oporezivanja iz članka 4. stavka 3. točaka 1. i 3. Zakona koji sadrže metil-ksantine, a ne sadrže taurin plaća se prema sadržaju metil-ksantina i iznosi 10,62 eura/hl bezalkoholnog pića. Na predmete oporezivanja čiji je sadržaj metil-ksantina manji od 15 mg/100 ml proizvoda posebni porez se plaća prema sadržaju šećera.

(2) Posebni porez na predmete oporezivanja iz članka 4. stavka 3. točke 2. Zakona koji sadrže metil-ksantine, a ne sadrže taurin plaća se prema sadržaju metil-ksantina i iznosi 74,32 eura/hl sirupa ili koncentrata. Na predmete oporezivanja čiji je sadržaj metil-ksantina manji od 15 mg/100 ml proizvoda u odgovarajućem omjeru razrijeđenog bezalkoholnog pića posebni porez plaća se prema sadržaju šećera.

# Utvrđivanje volumena predmeta oporezivanja koji se dobiva iz prašaka i granula

## Članak 7.

Volumen predmeta oporezivanja iz članka 4. stavka 3. točke 3. Zakona koji se dobiva iz prašaka i granula namijenjenih za pripremu bezalkoholnih pića utvrđuje se prema volumenu pripremljenog proizvoda sukladno podacima označenim na pretpakovini ili etiketi koja je na nju pričvršćena prema propisima o informiranju potrošača o hrani ili prema pratećem dokumentu na kojem se taj podatak nalazi.

# Prestanak važenja

## Članak 8.

Danom stupanja na snagu ove Uredbe prestaje važiti Uredba o načinu izračuna i visinama sastavnica za izračun posebnog poreza na kavu i bezalkoholna pića („Narodne novine“, broj 33/20.).

# Stupanje na snagu

## Članak 9.

Ova Uredba objavit će se u „Narodnim novinama“, a stupa na snagu 1. siječnja 2023.

KLASA:

URBROJ:

Zagreb,

**Predsjednik**

**mr. sc. Andrej Plenković**

# **OBRAZLOŽENJE**

Pravna osnova za donošenje predložene Uredbe propisana je člankom 7. stavkom 7. Zakona o posebnom porezu na kavu i bezalkoholna pića („Narodne novine“, br. 72/13., 121/19. i 22/20.; u daljnjem tekstu: Zakon), kojim se daje ovlaštenje Vladi Republike Hrvatske da uredbom utvrđuje način izračuna i visine sastavnica za izračun posebnog poreza iz članka 7. stavaka 1. i 2. Zakona.

Uredbom o načinu izračuna i visinama sastavnica za izračun posebnog poreza na kavu i bezalkoholna pića („Narodne novine“, br. 33/20.; u daljnjem tekstu Uredba), koja je stupila na snagu 1. travnja 2020. utvrđen je način izračuna i visine sastavnica za izračun posebnog poreza prema kojoj se posebni porez plaća u kunama na kavu prema netomasi kave, a na bezalkoholna pića prema volumenu izraženom u hektolitru bezalkoholnog pića te prema sadržaju šećera, metil-ksantina i taurina.

S obzirom da je u svibnju 2022. donesen Zakon o uvođenju eura kao službene valute u Republici Hrvatskoj (»Narodne novine«, br. 57/22. i 88/22.) te euro postaje zakonsko sredstvo plaćanja u Republici Hrvatskoj od 1. siječnja 2023., donošenje predmetne Uredbe u kojoj su visine sastavnica za izračun posebnog poreza na kavu i bezalkoholna pića izražene u eurima ukazuje se logičnim i opravdanim, a radi pojednostavljenja ispunjavanja obveza poreznih obveznika te nesmetanog funkcioniranja aplikativnog sustava.

Predložene visine ne dovode do promjene fiskalnog učinka posebnog poreza na kavu i bezalkoholna pića u državnom proračunu.

Predlaže se stupanje na snagu ove Uredbe 1. siječnja 2023.